作者:無名氏
標題:十二時・憶少年
內容:臨寰宇，恭已巖廊。屬意在耕桑。愛民利物，德邁陶唐。躋俗盡淳龐。開千畝、帝籍神倉。舉彝章。祗祓壇場。為農事祈祥。涓辰行禮，節物值春陽。罄齊莊。明德薦馨香。宮禁邃，嬪妃並御侍，穜稑獻君王。中闈表率，陰教逾光。帳殿靄熉黃。梐枑設、翠幕高張。慶雲翔。樽罍陳酒醴，金石奏宮商。神靈感格，歲歲富倉箱。慶明昌。行旅不齎糧。